L'Eliana celebra al llarg de febrer el dia de la Llengua Materna per a promocionar el valencià
01 de febrer de 2024

• La campanya, anomenada ‘Cada dia una paraula’, s’emmarca dins del lema ‘L’Eliana viu en valencià’.

L’Ajuntament de l’Eliana llança la campanya ‘Cada dia una paraula’ per tal de promoure dia a dia un mot en valencià diferent i, així, celebrar durant el mes de febrer la llengua materna d’una gran part d’elianers i elianeres. Aquesta iniciativa la motiva el fet que el 21 de febrer és el Dia Internacional de la Llengua Materna, una data que destaca la importància de la diversitat cultural i lingüística.

Aquesta acció es desenvoluparà a través de les xarxes socials de l’Ajuntament, on es compartirà cada dia una paraula valenciana diferent —com llengua, pitxer, barranc o jupetí— i s’hi destacarà l’origen de la paraula i alguna curiositat que hi estiga relacionada.

La iniciativa s’emmarca dins del lema ‘L’Eliana viu en valencià’, que englobarà una sèrie de campanyes que busquen promocionar la llengua pròpia en àmbits diversos de la vida (lectura, escriptura, compra, etc.).

L’edil de Promoció Lingüística, Isabel Montaner, ha destacat la importància de promoure accions ‘que donen visibilitat a les llengües minoritàries i especialment a la llengua pròpia’.